Floor Jansen

Floor Jansen (Goirle, 1981eko otsailaren 21ean) herbeheretar musikaria da eta Nightwish Finlandiako power metal sinfoniko taldearen abeslari nagusia 2012tik aurrera, Anette Olzonen lekua hartuz. Aldez aurretik After Forever taldean egin zen ezagun. Irene Jansen ahizpa gaztea ere metal sinfoniko taldeetako abeslaria da. 

Sopranoa da eta hiru oktabatako zabalera hartzen du (C3-F6).

Ibilbidea 
Haurra zela biologoa izan nahi zuen. 1999an Herbeheretako Rock Akademian musika ikasketak hasi zituen eta hiru urte beranduago Tilburg Kontserbatorioan sartu zen. Antzerki musikala ikasi zuen eta opera ere bai ikasturte batez. Abesteaz gain gitarra, pianoa eta flauta jotzen ditu.

After Forever (2007-2009) 
16 urte baino ez zituela 1997an Herbeheretako After Forever power metal sinfoniko taldeko abeslari nagusia bihurtu zen eta 2009an taldea desegin zen arte iraun zuen. After Foreverrekin egin zen ezagun metal musikaren munduan. Lehenengo diskoa Prison of Desire 2000 urtean kaleratu zuten eta abestien hitzak eta musika Mark Jansenekin batera konposatu zituen Floor Jansenek. Abizen bera izan arren ez ziren familiakoak. 2002an Markek taldea utzi zuen eta ordutik aurrera Floor Jansen izan zen hitz guztien egilea eta musikaren konposatzailea. Musika irakasle ere lan egiten zuen baina utzi beharra izan zuen After Foreverri denbora eskaintzeko. Sander Gommans gitarjolea erre egin zen taldeak zeraman erritmoaz eta 2008an atsedenaldia hartzea erabaki zuen After Foreverrek. 2009an itzuli zen baina azkenean taldea desegin egin zen.

Floor Jansenek 2009ako urriaren 17an taldekide batzuekin ReVamp taldea sortu zuela iragarri zuen. Talde berriak 2016 artean iraungo zuen eta bi disko kaleratuko zituen. Aldi berean beste proiektu batzuetan ere aritu zen Floor Jansen, dela taldeko abeslari, dela kolaboratzaile, hala nola, Star One, Ayreon, Doro, MaYaN eta Evergrey taldeetan.

Nightwish (2012- ) 
Anette Olzon abeslariak 2012an Nightwish talde finlandiarreko abeslaria izateari utzi zion bakarkako bideari ekiteko. Metal talde finlandiarrak Imaginaerum World Tour kontzertu bira egiteko Floor Janseni eskaini zion lana eta honek berehala onartu zuen. Lehenengo kontzertua Seattlen (AEB) egin zuen 2012ko urrian. Kontzertu biran emandako maila ikusita 2013ko urriaren 9an Nightwishek iragarri zuen Jansen izango zela taldean Olzenen behin betiko lekua hartuko zuena.

2015ean atera zen Jansen abeslari zuen lehenengo Nightwishen estudioko albuma, Endless Forms Most Beautiful. Talde finlandiarraren hirugarren abeslaria zen Jansen, eta disko hau taldearen zortzigarren estudioko albuma. Hurrengo diskoa ateratzeko bost urte pasatu ziren, Human. :II: Nature. izan zen.

Bakarkako bidea 
2020ko urtarrilean bakarkako kontzertu bat egin zuen. COVID-19 pandemiak eragindako murrizketek programaturiko emanaldiez gain bakarkako diskoaren ekoizpena atzeratu zuten. 2022ko martxoaren 25ean aurreneko singlea atera zuen, "Fire". Maiatzean "Storm" eta irailean "Me Without You". 2023ko urtarrilean "Invincible" singlea atera zuen eta martxoaren 24an Paragon diskoa kaleratu zuen. 2023ko apirilaren 29an Metallica taldeak Amsterdamen egin zuen kontzertua ireki zuen Floor Jansenek bakarkako diskoarekin.

Bizitza pertsonala 
Sabaton taldeko bateriajolea den Hannes Van Dahl du senarra eta 2017ko martxoaren 15ean alaba izan zuten.

2018an Andreas Weigel zientzilariak koleoptero espezie berri bat aurkitu zuen eta Tmesisternus floorjansenae izena jarri zion Jansenen omenez. 2020an Maastrichtiar estaieko ofiura baten fosila Ophiomitrella floorae izendatu zuten.

2022ko urriaren 26an bularreko minbizi bat diagnostikatu zioten eta hurrengo egunean bertan egin zioten ebakuntza.

2023ko martxoan bigarrenez haurdun zegoela iragarri zuen.

Diskografia

Bakarlari 
 Paragon (2023)

Taldeetako abeslari 
 After Forever
 Prison of Desire (2000)
 Decipher (2001)
 Exordium (2003) - EPa
 Invisible Circles (2004)
 Remagine (2005)
 After Forever (2007)
 Star One
 Space Metal (2002)
 Live on Earth (2003) - Zuzenekoa
 Victims of the Modern Age (2010)
 Revel in Time (2022)
 ReVamp
 ReVamp (2010)
 Wild Card (2013)
 Nightwish
 Showtime, Storytime (2013) - Zuzenekoa
 Endless Forms Most Beautiful (2015)
 Vehicle of Spirit (2016) - Zuzenekoa
 Decades: Live in Buenos Aires (2019) - Zuzenekoa
 Human. :II: Nature. (2020)
 Northward
 Northward (2018)

Kolaborazioak 
 Ayreon
 Universal Migrator (2000)
 01011001 (2008)
 The Source (2017)
 Doro
 Celebrate (2008)
 MaYaN
 Quarterpast (2011)
 Antagonise (2014)
 Evergrey
 The Storm Within (2016)

Erreferentziak

Kanpo estekak 
  Floor Jansenen webgune ofiziala
  Nightwish taldearen webgune ofiziala

Ingelesezko abeslariak
Herbehereetako abeslariak
2000ko hamarkadako abeslariak
2010eko hamarkadako abeslariak
2020ko hamarkadako abeslariak
Sopranoak
Emakume abeslariak